**DIRECȚIA GENERALĂ BIODIVERSITATE**

Nr. DGB/105406/29.11.2022

**REFERAT DE APROBARE**

Ministerul Mediului, Apelor și Pădurilor, prin Direcția Generală Biodiversitate, asigură implementarea proiectului „Consolidarea capacității instituționale a Ministerului Mediului și a unităților din subordine pentru îmbunătățirea politicilor din domeniul biodiversității”, SIPOCA 594/MySMIS 127465, în parteneriat cu Agenția Națională pentru Protecția Mediului (ANPM), Institutul de Biologie din București (IBB) și Universitatea din București (UB).

Una dintre activitățile acestui proiect este realizarea unui Ghid general și a unui Ghid specific privind implementarea protocolului de la Nagoya, ghiduri care trebuie să fie aprobate prin ordin al conducătorului autorității publice centrale pentru protecția mediului. Protocolul de la Nagoya, reprezintă un acord suplimentar la Convenția privind Diversitatea Biologică (CBD), prin intermediul căruia se asigură cadrul legislativ pentru implementarea unuia dintre obiectivele CBD, respectiv împărțirea corectă și echitabilă a beneficiilor ce rezultă din utilizarea resurselor genetice.

Ghidurile propuse spre aprobare, care fac obiectul aprobării prin prezentul act normativ supus aprobării, trebuie să asigure o implementare corespunzătoare la nivel național a Protocolului de la Nagoya, în concordanță cu prevederile acestuia și documentele suport, precum și în concordanță cu Regulamentul (UE) nr. 511/2014 al Parlamentului European și al Consiliului din 16 aprilie 2014 privind măsurile de conformitate destinate utilizatorilor prevăzute în Protocolul de la Nagoya privind accesul la resursele genetice și împărțirea corectă și echitabilă a beneficiilor care rezultă din utilizarea acestora în Uniune Text cu relevanță pentru SEE și Regulamentul de punere în aplicare nr. 1866/2015 de stabilire a normelor de aplicare a Regulamentului (UE) nr. 511/2014 al Parlamentului European și al Consiliului în ceea ce privește registrul colecțiilor, monitorizarea respectării normelor de către utilizatori și cele mai bune practici.

Ghid general privind Protocolul de la Nagoya, prevăzut în Anexa nr. 1 a proiectului de act normativ supus aprobării, definește noțiunile și principiile de implementare și identificare a cadrului legislativ cu privire la implementarea ABS în România, a modalităților prin care se poate realiza accesul, utilizarea resurselor genetice și/sau a cunoștințelor tradiționale asociate, precum și împărțirea beneficiilor rezultate în urma utilizării. Ghidul facilitează înțelegerea obligațiilor legale ale persoanelor fizice și juridice în România, în temeiul Protocolului Nagoya și a reglementărilor UE privind accesul la resursele genetice și împărțirea corectă și echitabilă a beneficiilor care rezultă din utilizarea resurselor genetice și a cunoștințelor tradiționale asociate.

În cadrul Ghidului specific privind implementarea în România a *Protocolului de la Nagoya (NP) privind accesul la resursele genetice și împărțirea corectă și echitabilă a beneficiilor care rezultă din utilizarea acestora la Convenția privind diversitatea biologică (CBD) și a Regulamentului (UE) nr. 511/2014 al Parlamentului European și al Consiliului privind măsurile de conformitate destinate utilizatorilor prevăzute în Protocolul de la Nagoya privind accesul la resursele genetice și împărțirea corectă și echitabilă a beneficiilor care rezultă din utilizarea acestora în Uniune* (Regulamentul UE privind ABS), prevăzut în Anexa nr. 2 a proiectului de act normativ supus aprobării, este descrisă procedura prin care se realizează accesul la resursele genetice și se asigură împărțirea beneficiilor (ABS) pe teritoriul României, precum și activitatea de monitorizare a utilizatorilor de RG, precum și a instituțiilor responsabile, cu respectarea legislației existente, naționale și comunitare.

În vederea derulării procedurii prevăzute în cadrul Anexei nr. 2, în cadrul proiectului „Consolidarea capacității instituționale a Ministerului Mediului și a unităților din subordine pentru îmbunătățirea politicilor din domeniul biodiversității” a fost dezvoltată și o aplicație informatică, care are ca scop simplificarea procedurii și posibilitatea urmăririi trasabilității acesteia, proiectul de act normativ având ca obiect și aprobarea acestei metodologii de lucru.

Față de cele prezentate, a fost elaborat proiectul de *Ordin privind aprobarea Ghidului general și a Ghidului practic privind Protocolul de la Nagoya* pe care-l supunem spre aprobare.

**DIRECTOR GENERAL,**

**Daniela DRĂCEA**